KOMMISSIONENS AFGØRELSE
af 27. maj 2011
om tilladelse til markedsføring af chrompicolinat som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97
(meddelt under nummer K(2011) 3586)
(Kun den engelske udgave er autentisk)
(2011/320/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (1), særlig artikel 7, og
ud fra følgende betragtninger:
(1)
Virksomheden Cantox Health Sciences International indgav den 6. april 2009 på vegne af Nutrition 21 en ansøgning til de kompetente myndigheder i Irland om tilladelse til at markedsføre chrompicolinat som en ny levnedsmiddelingrediens.
(2)
De kompetente irske fødevaremyndigheder afgav den 24. april 2009 den første vurderingsrapport. I denne rapport konkluderede myndighederne, at en yderligere vurdering var påkrævet.
(3)
Den 30. april 2009 underrettede Kommissionen alle medlemsstaterne om ansøgningen. Den Europæiske Fødevaresikkerhedsautoritet (EFSA) blev anmodet om at foretage vurderingen den 12. august 2009.
(4)
Den 10. november 2010 vedtog EFSA efter anmodning fra Kommissionen en udtalelse (2) vedrørende sikkerheden ved chrompicolinat som en kilde til chrom, når stoffet i ernæringsmæssigt øjemed anvendes i fødevarer bestemt til den brede befolkning og i fødevarer til særlig ernæring. EFSA konkluderede i sin udtalelse, at chrompicolinat ikke giver anledning til sikkerhedsmæssige betænkeligheder, forudsat at den samlede mængde chrom ikke overstiger den af Verdenssundhedsorganisationen fastsatte grænseværdi på 250 μg pr. dag for supplerende indtag af chrom, som ikke bør overskrides.
(5)
Ved Kommissionens forordning (EF) nr. 953/2009 af 13. oktober 2009 om stoffer, der i specielt ernæringsmæssigt øjemed kan anvendes i fødevarer til særlig ernæring (3) og/eller Europa-Parlamentets og Rådets forordning (EF) nr. 1925/2006 af 20. december 2006 om tilsætning af vitaminer og mineraler samt visse andre stoffer til fødevarer (4) er der fastsat særlige bestemmelser for anvendelse af vitaminer, mineraler og andre stoffer i fødevarer. Det bør være tilladt at anvende chrompicolinat, uden at kravene i disse retsforskrifter tilsidesættes.
(6)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Chrompicolinat som en kilde til chrom, jf. bilaget, kan markedsføres i Unionen som en ny levnedsmiddelingrediens til anvendelse i fødevarer, jf. dog bestemmelserne i forordning (EF) nr. 953/2009 og/eller forordning (EF) nr. 1925/2006.
Artikel 2
Den nye levnedsmiddelingrediens, der godkendes ved denne afgørelse, betegnes »chrompicolinat« på mærkningen af den fødevare, der indeholder den.
Artikel 3
Denne afgørelse er rettet til Nutrition 21, Inc., 4 Manhattanville Road, Purchase, New York 10577, USA.
Udfærdiget i Bruxelles, den 27. maj 2011.